“Bə́ndégē Áron ai bɔ́n bóé ḿból mə̄túnuŋa bádígī máyi kǎd bɔɔban ákyāí bábə́gələ ndóan yǎ álatâr ǹgúma ǹtíé álú a kələ kwí á məléndē mə́ kídí, á bákad mǎn tum á ndóan yǎ álatâr. 3Fada a yi bɔ́d ńdzɔmbɔ édud éyé é fumu anə́ tén, a bədé dzɔ̄ étǔn sanda eyé éfə̄ á yób é búdigi nyé nyɔ́l ésə̄ á sí é fumu fɔ́ɔ́ anə́ tén. Abǒg te ǎ yi tádí mǎn wɔ́lɔ̄ ékə̌m ásǔb yā mə́túnuŋa yā bə́ hə́ dígī á ndóan yǎ álatâr, a soé dɔ̄ á mgbág alatâr. 4A sɔ́dí bīwɔ́mǎn yā á və̄ bə̄gə́, a bɔ́dɔ́ bīfə́, a bəgə́ hḿ ékə̄m ásǔb dzī a kə́ dzɔ soe é vóm ó nə́ ḿfūbán, oyǎb ai ǹnyie ǹsə̌ŋ bitɔbɔgɔ byáán. 5É ndóan yǎ álatâr ládígi mətúnuŋa yǎ bə̄lə́ kig nâ e dími. Kídí ésə fada a bələ́ nâ a fudigi dzɔ ndzaag. A yi kǎd bəde mə́túnuŋa bádígī étēde a bə́gələ mə́vɔ́ŋ mə́ tsíd mə́ ngab ayôm. 6Ǹnomó ndóan a yóŋō âlatâr təge dím. 7Akə̌ŋ mə́túnuŋa míḿvə́án á nə̄ nâ ǹnyie anə́ mɔ́n ḿbɔ̄g yā bɔ́n bə́ Áron a sɔ́ yǎ ai mim̀və́án âlatâr, á mís mə́ Ńtondôbə, 8ǹnyie anə́ ā vaa yǎ ńgūmā dwé ndə̄tə̄gə́ ovug ḿbámāná ai m̀bɔ́n ai m̀fuŋ ótú yā ā mān soe étē, ǹnyie anə́ ā man yǎ bə́gə́lə ótū âlatâr ású ólugú ai evɔli ǹnə́m Ńtondôbə, á fúlú mətsog, 9Áron bân bɔ́n bóé bâyi dí ébí byálígi, bə́ yáŋá míḿkpə́l bə̄ḿbāŋála bə́ nə́ təge ai ekɔ̌ sāŋ. Bâyi byá dí é vóm ó nə́ ḿfūbán á ḿbɛ̄ sí ndá etógán. 10Tə báyām é ngab mavə́ bɔ̄ á bīfái byáma ai é dzóm yávuan. Ngab tě é nə é dzóm é nə́ ḿfūfúb anə́ mə̄túnuŋa ású ekom ebyándi ai mətúnuŋa mə ekpa olugú. 11Mǎn fám ásə yǎ bɔ́n bə́ Áron a nə byá dzǎm dí, bidí yā mɔ́ mə́ Ńtondôbə. Ǹnomó abéndé nyɔ̄lɔ́ mātə́lé ású mvɔŋ bod dzǎn ésə, é dzóm ésə̄ yáyi namba dzóm yā étēde étɔbɔgɔ bíndá”.